maidir leis an seasamh atá le glacadh thar ceann an Aontais Eorpaigh sa Chomhchoiste arna bhunú ag an gComhaontú um Tharraingt Siar Ríocht Aontaithe na Breataine Móire agus Thuaisceart Éireann as an Aontas Eorpach agus as an gComhphobal Eorpach do Fhuinneamh Adamhach a mhéid a bhaineann le leasú a dhéanamh ar an gcinneadh lena mbunófar liosta de 25 dhuine atá toilteanach agus inniúil ar bheith ina gcomhaltaí ar phainéal eadrána faoin gComhaontú

MEABHRÁN MÍNIÚCHÁIN

1.Ábhar an togra

Tá sé molta ag an gCoimisiún go mbunóidh an Chomhairle an seasamh atá le glacadh thar ceann an Aontais sa Chomhchoiste a bunaíodh leis an gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (‘an Comhaontú um Tharraingt Siar’) ar bhonn cinneadh ón gComhchoiste lena leasaítear Cinneadh Uimh. 7/2020 lena mbunaítear liosta de 25 dhuine atá toilteanach agus inniúil ar bheith ina gcomhaltaí ar phainéal eadrána faoin gComhaontú um Tharraingt Siar.

2.Comhthéacs an togra

2.1.An Comhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach

Leagtar amach sa Chomhaontú um Tharraingt Siar na socruithe maidir le tarraingt siar rianúil na Ríochta Aontaithe as an Aontas agus as Euratom. Tháinig an Comhaontú um Tharraingt Siar i bhfeidhm an 1 Feabhra 2020.

2.2.An Comhchoiste:

Tá an Comhchoiste arna bhunú faoi Airteagal 164(1) den Chomhaontú um Tharraingt Siar comhdhéanta d’ionadaithe an Aontais agus na Ríochta Aontaithe. Tá an tAontas agus an Ríocht Aontaithe ina gcomhchathaoirligh air. In Iarscríbhinn VIII a ghabhann leis an gComhaontú um Tharraingt Siar, leagtar síos rialacha nós imeachta an Chomhchoiste. Tagann an Comhchoiste le chéile ar a laghad uair sa bhliain nó arna iarraidh sin don Aontas nó don Ríocht Aontaithe agus is de chomhthoiliú a shocróidh an Comhchoiste sceideal na gcruinnithe agus clár na gcruinnithe.

Leagtar síos cúraimí an Chomhchoiste in Airteagal 164 den Chomhaontú um Tharraingt Siar agus orthu sin tá an méid seo a leanas go príomha:

·maoirseacht a dhéanamh ar chur chun feidhme agus ar chur i bhfeidhm an Chomhaontaithe go díreach nó trí obair na gcoistí speisialaithe a thuairiscíonn dó;

·cinntí agus moltaí a ghlacadh, lena n‑áirítear leasuithe ar an gComhaontú sna cásanna dá bhforáiltear ann;

·fadhbanna a chosc agus díospóidí a d’fhéadfadh teacht chun cinn maidir le léirmhíniú agus cur i bhfeidhm an Chomhaontaithe a réiteach.

2.3.An gníomh atá beartaithe ag an gComhchoiste

I gcomhréir le hAirteagal 171(1) den Chomhaontú um Tharraingt Siar, bhunaigh an Comhchoiste, faoi dheireadh na hidirthréimhse, liosta de 25 dhuine a bhí toilteanach agus inniúil ar bheith ina gcomhaltaí ar phainéal eadrána. De réir na habairte deiridh d’Airteagal 171(1), áiritheoidh an Comhchoiste freisin go gcomhlíonfaidh an liosta na ceanglais shonracha a bhunaítear leis an gComhaontú um Tharraingt Siar tráth ar bith.

Is é is cuspóir don chinneadh atá beartaithe an liosta sin a thabhairt cothrom le dáta, ós rud é nach bhfuil na ceanglais arna mbunú ag an gComhaontú um Tharraingt Siar ina Airteagal 171(2) á gcomhlíonadh a thuilleadh ag duine de na headránaithe atá ar an liosta mar gheall ar cheapachán an duine sin ina chomhalta d’institiúid de chuid an Aontais.

Beidh an cinneadh atá beartaithe ina cheangal ar na Páirtithe i gcomhréir le hAirteagal 166(2) den Chomhaontú um Tharraingt Siar. I gcomhréir le Riail 9 de na Rialacha Nós Imeachta, sonrófar i gcinntí arna nglacadh ag an gComhchoiste an dáta a dtiocfaidh siad i bhfeidhm.

3.An seasamh atá le glacadh thar ceann an Aontais

I gcomhréir leis an gComhaontú um Tharraingt Siar, bhunaigh an Comhchoiste liosta eadránaithe i gcás díospóid maidir le léirmhíniú an Chomhaontaithe um Tharraingt Siar, rud a tháinig i bhfeidhm an 1 Eanáir 2021.

Ar an liosta sin, tá cúigear ar chomhaontaigh an tAontas agus an Ríocht Aontaithe i gcomhpháirt lena chéile go ngníomhódh an cúigear sin mar chathaoirligh ar an bpainéal eadrána. Ina theannta sin, tá 20 duine ar an liosta chun feidhmiú mar ghnáthchomhaltaí ar an bpainéal eadrána, deichniúr orthu a ainmnigh an tAontas agus deichniúr eile a ainmnigh an Ríocht Aontaithe.